Så følger det sentrale tema i handlingen. Speideren forteller hvem av angripernes ledere som går mot de enkelte byportene, og Eteokles svarer hver gang med å fortelle hvilken av byens militære ledere som forsvarer den aktuelle porten. Stykket bygges opp mot klimaks når speideren forteller at Polyneikes går mot den sjuende byporten, og Eteokles bekjentgjør at han selv skal forsvare denne. Koret bønnfaller ham om ikke å gå sin egen død i møte ved å gå mot sin bror, men Eteokles holder fast ved sin beslutning.